Bundsbæk Mølle
Bundsbæk Mølle er en vandmølle ved Bundsbæk Mølleå, et tilløb til Ganer Å, 6 km nord for Skjern. Møllen er Vestjyllands ældste fungerende vandmølle.
Møllen kan føres tilbage til 1638, hvor den nævnes i en præsteindberetning. Den hørte under hovedgården Dejbjerglund indtil omkring 1791, hvor møllen blev en selvejermølle. Omkring 1840 købte møller Laust Nielsen møllen, men han døde. Den nye mølleejer, der også var møller, kom ulykkeligt af dage året efter, da han var blevet bidt af en gal hund.
Omkring 1900 gik mølleriet godt, men i 1915 brød store vandmasser igennem dæmningen, hvilket ødelagde vandtilførslen. Mølledriften stod derfor stille, indtil dæmningen var genopført. På samme tidspunkt installeredes en benkværn, hvilket betød, at en del af kornmøllens inventar blev fjernet. Benmelet anvendtes til gødning i opdyrkningen af heden. Den fremsynede ejer indsatte en dynamo, som leverede jævnstrøm til smeden, mejeriet og gårdene i Lykkeby helt til 1948. Mølledriften forsatte beskedent op i 1950'erne.
Bundsbæk Mølle brændte i 1843, og mølle og møllegård blev hurtigt genbygget. Udlængerne blev senere revet ned, men stuehuset med den indbyggede mølle blev stående og bærer årstallet 1843 på gavlen. Bygningen er hvidkalket med stråtag. I den ende af stuehuset, hvor mølleriet befinder sig, findes fortsat et fuldt funktionsdygtigt mølleanlæg med møllehjul og kværne. Møllens brede overfaldshjul er meget specielt, og der findes kun et andet af samme type i Danmark, ved Skævlund Mølle i Rårup.
Gennem 1900-tallet forsøgte skiftende ejere at restaurere møllen, der dog forfaldt mere og mere. I 1975 blev den erhvervet af Skjern Museumsforening. Den blev fredet i 1977, og siden 1978 har den været funktionsdygtig som en af Vestjyllands ganske få arbejdende vandmøller.
I de følgende år retableredes den store mølledam, og Bundsbæk Mølles bygninger førtes tilbage til deres gamle skikkelse. De nedrevne udbygninger blev erstattet af udlængerne fra en gård i Øster Skjern samt en ny længe, så det var et fint mølleanlæg, der kunne genindvies i 1993. Møllen er sammen med det nærliggende museumsområde Dejbjerg Jernalder en del af Ringkøbing-Skjern Museum.
Bjørnemosen nord for møllen er fredet, og en natursti fører gennem området bl.a. til rakkernes bopladser. En af de sidste var Niels Kvembjerg, der ligesom andre rakkere arbejdede på Bundsbæk Mølle.